CELEX: 32018D0890
Language: lv
Date: 2018-06-04 00:00:00
Title: Padomes Lēmums (ES) 2018/890 (2018. gada 4. jūnijs) par to, lai Eiropas Savienības vārdā noslēgtu papildu protokolu Eiropas Padomes Konvencijai par terorisma novēršanu

22.6.2018   
            
            
               LV
            
            
               Eiropas Savienības Oficiālais Vēstnesis
            
            
               L 159/15
            
         PADOMES LĒMUMS (ES) 2018/890
   (2018. gada 4. jūnijs)
   par to, lai Eiropas Savienības vārdā noslēgtu papildu protokolu Eiropas Padomes Konvencijai par terorisma novēršanu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 83. panta 1. punktu saistībā ar 218. panta 6. punkta a) apakšpunktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   tā kā:
   
               (1)
            
            
               Saskaņā ar Padomes Lēmumu (ES) 2015/1914 (2) papildu protokols Eiropas Padomes Konvencijai par terorisma novēršanu (3) (“papildu protokols”) tika parakstīts 2015. gada 22. oktobrī, ņemot vērā tā noslēgšanu.
            
         
               (2)
            
            
               Papildu protokola 10. pantā ir paredzēts, ka papildu protokols ir pieejams apstiprināšanai Savienībai.
            
         
               (3)
            
            
               Ar Eiropas Parlamenta un Padomes Direktīvu (ES) 2017/541 (4) ir paredzēti kopīgi Savienības noteikumi par terorisma apkarošanu. Tādējādi Savienība jau ir pieņēmusi pasākumus dažādās jomās, uz kurām attiecas papildu protokols.
            
         
               (4)
            
            
               Tādēļ papildu protokols būtu jāapstiprina Savienības vārdā attiecībā uz jautājumiem, kas ietilpst Savienības kompetencē, ciktāl papildu protokols var ietekmēt minētos kopīgos noteikumus vai mainīt to darbības jomu. Dalībvalstis patur savu kompetenci, ciktāl papildu protokols neietekmē kopīgos noteikumus vai nemaina to darbības jomu.
            
         
               (5)
            
            
               Papildu protokols paredz, ka katrai Pusei ir jāizraugās kontaktpunkts, kas paredzēts, lai apmainītos ar informāciju par personām, kuras ceļo uz ārvalstīm terorisma nolūkos. Par Savienības kontaktpunktu būtu jāizraugās Eiropols. Var izraudzīties arī dalībvalstu kontakpunktus.
            
         
               (6)
            
            
               Īrijai Padomes Pamatlēmums 2002/475/TI (5) ir saistošs, un tādēļ tā piedalās šā lēmuma pieņemšanā.
            
         
               (7)
            
            
               Saskaņā ar 1. un 2. pantu Protokolā Nr. 21 par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību un Līgumam par Eiropas Savienības darbību, un neskarot minētā protokola 4. pantu, Apvienotā Karaliste nepiedalās šā lēmuma pieņemšanā, un šis lēmums tai nav saistošs un nav jāpiemēro.
            
         
               (8)
            
            
               Saskaņā ar 1. un 2. pantu Protokolā Nr. 22 par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā, un Dānijai šis lēmums nav saistošs un nav jāpiemēro,
            
         IR PIEŅĒMUSI ŠO LĒMUMU.
   1. pants
   Ar šo papildu protokols Eiropas Padomes Konvencijai par terorisma novēršanu tiek apstiprināts Savienības vārdā attiecībā uz jautājumiem, kas ietilpst Savienības kompetencē.
   Papildu protokola teksts ir pievienots šim lēmumam.
   2. pants
   Saskaņā ar Eiropas Parlamenta un Padomes Regulu (ES) 2016/794 (6) Eiropas Savienības Aģentūra tiesībaizsardzības sadarbībai (Eiropols) ir izraudzīta par Savienības kontaktpunktu, kā paredzēts papildu protokola 7. pantā.
   3. pants
   Padomes priekšsēdētājs norīko personu vai personas, kas ir tiesīgas Savienības vārdā deponēt papildu protokola (7) 10. pantā paredzēto apstiprināšanas instrumentu.
   4. pants
   Šis lēmums stājas spēkā tā pieņemšanas dienā.
   
      Luksemburgā, 2018. gada 4. jūnijā
      
         
            Padomes vārdā –
         
         
            priekšsēdētāja
         
         T. TSACHEVA
      
   
   
      (1)  2018. gada 18. aprīļa piekrišana (Oficiālajā Vēstnesī vēl nav publicēta).
   
      (2)  Padomes Lēmums (ES) 2015/1914 (2015. gada 18. septembris) par to, lai Eiropas Savienības vārdā parakstītu papildu protokolu Eiropas Padomes Konvencijai par terorisma novēršanu (CETS Nr. 196) (OV L 280, 24.10.2015., 24. lpp.).
   
      (3)  CETS Nr. 217.
   
      (4)  Eiropas Parlamenta un Padomes Direktīva (ES) 2017/541 (2017. gada 15. marts) par terorisma apkarošanu un ar ko aizstāj Padomes Pamatlēmumu 2002/475/TI un groza Padomes Lēmumu 2005/671/TI (OV L 88, 31.3.2017., 6. lpp.).
   
      (5)  Padomes Pamatlēmums 2002/475/TI (2002. gada 13. jūnijs) par terorisma apkarošanu (OV L 164, 22.6.2002., 3. lpp.).
   
      (6)  Eiropas Parlamenta un Padomes Regula (ES) 2016/794 (2016. gada 11. maijs) par Eiropas Savienības Aģentūru tiesībaizsardzības sadarbībai (Eiropolu) un ar kuru aizstāj un atceļ Padomes Lēmumus 2009/371/TI, 2009/934/TI, 2009/935/TI, 2009/936/TI un 2009/968/TI (OV L 135, 24.5.2016., 53. lpp.).
   
      (7)  Dienu, kad papildu protokols stājas spēkā attiecībā uz Eiropas Savienību, Padomes Ģenerālsekretariāts publicēs Eiropas Savienības Oficiālajā Vēstnesī.